Die jaar 1980 was 'n skrikkeljaar wat volgens die Gregoriaanse kalender op 'n Dinsdag begin het. Dit was die 80ste jaar van die 20ste eeu n.C. In teenstelling met gewone jare het die jaar 366 dae en 'n 29 Februarie gehad. Januarie – Die goudprys bereik ’n rekordbedrag van 850,02 VSA-dollar per fynons. 22 Januarie – Andrei Sakharov, ’n sleutelargitek van die Sowjet waterstofbom en wenner van die 1975 Nobelprys vir Vrede word in Moskou gearresteer en na Gorki verban. 1–7 Februarie – Die tweede Paralimpiese Winterspele word in Geilo, Noorweë, aangebied. 13–24 Februarie – Die 13de Olimpiese Winterspele word in Lake Placid, Verenigde State van Amerika, aangebied. 18 April – Zimbabwe word van die Verenigde Koninkryk onafhanklik. Canaan Banana word die eerste president van die nuwe staat en Robert Mugabe die eerste Eerste Minister. 24 April – ’n Poging om VSA-gyselaars in die ambassade in Teheran te bevry eindig onsuksesvol. 2 Mei – Die Suid-Afrikaanse regering plaas 'n verbod op Pink Floyd se treffer Another Brick in the Wall. 21 Junie–5 Julie – Die sesde Paralimpiese Somerspele word in Arnhem, Nederland, aangebied.